b'\n_START_ARTICLE_\nStolpa\n_START_SECTION_\nVsebina\n_START_PARAGRAPH_\nZgodba se za\xc4\x8dne po razdelitvi Bratov\xc5\xa1\xc4\x8dine na Amon Henu. Frodo in Samo se sama odpravita v Mordor, na poti tja pa kmalu ugotovita, da ju zasleduje Gollum. Ko ga ujameta, jima v zameno za \xc5\xbeivljenje obljubi zvestobo, zato postane njun vodi\xc4\x8d v Mordor._NEWLINE_Aragorn, Legolas in Gimli medtem zasledujejo Sarumanove orke, ki so ugrabili Meda in Pipina. Pot jih vodi skozi Rohan do Ajzengarta, kamor naj bi orki odpeljali ujetnika. A orke opazijo konjeniki Marke, ki jih dohitijo in pobijejo, Medo in Pipin pa v zmedi napada pobegneta v gozd Fangorn. Tam sre\xc4\x8data enta Bradodreva, ki po naro\xc4\x8dilu Belega \xc4\x8darovnika pazi nanju. Gimli, Legolas in Aragorn sledijo hobitjim sledem in razodene se jim Gandalf, ki je po svoji vrnitvi zdaj Gandalf Beli. Popelje jih v Edoras, kjer kralja Theodena re\xc5\xa1i izpod Sarumanovega vpliva, kralj pa nato svoje ljudstvo popelje v Helmov brezen, da bi se ubranili pred napadom Sarumanovih orkov._NEWLINE_Obleganje \xc5\xa1tevil\xc4\x8dno mnogo \xc5\xa1ibkej\xc5\xa1ih branilcev se zdi vedno bolj obupano, vendar se Gandalf nazadnje vrne s preostankom rohanske vojske in skupaj premagajo orke. Ti pobegnejo v gozd Huornov, bitij, podobnih entom, in za vedno izginejo v njem. Gandalf, Theoden, Aragorn, Gimli in Legolas se odpravijo v Ajzengart, ki so ga medtem osvojili enti pod Bradodrevovim poveljstvom. Gandalf prelomi Sarumanovo palico in ga odstavi z mesta vodje istarjev._NEWLINE_Froda in Sama v Ithilienu ujamejo Gondorci pod poveljstvom Faramirja, Boromirjevega brata. Faramir se izka\xc5\xbee za modrej\xc5\xa1ega od svojega brata in Froda izpusti, \xc4\x8deprav bi mu lahko Prstan na silo odvzel.'